钦定古今图书集成/明伦汇编/官常典/第463卷 > 毛修之
## 钦定古今图书集成/明伦汇编/官常典/第463卷 > 毛修之

按《宋书》本传，“修之字敬文，荥阳阳武人也。祖虎生、伯
父璩并益州刺史。父瑾，梁、秦二州刺史。修之有大志，
颇读史籍，荆州刺史殷仲堪以为宁远参军。桓元克
荆州，仍为元佐。历后军、太尉、相国参军。解音律，能骑
射，元甚遇之。及篡位，以为屯骑校尉，随元西奔。元败
于峥嵘洲，复还江陵，人情离散，议欲西奔汉川，修之”
诱令入蜀。冯迁斩元于枚回洲，修之力也。晋安帝反
正于江陵，除骁骑将军，下至京师，高祖以为镇军谘
议参军，加宁朔将军，旬月迁右将军。既有斩元之谋，
又伯父并有蜀土，高祖欲引为外助，故频加策爵。及
父瑾为谯纵所杀，高祖表为龙骧将军，配给兵力，遣
令奔赴。又遣益州刺史司马荣期及文处茂、时延祖
等西讨，修之至宕渠，荣期为参军杨承祖所杀，承祖
自称镇军将军、巴州刺史。修之退还白帝，承祖自下
攻之，不拔。修之使参军严纲等收兵众，汉嘉太守冯
迁率兵来会讨承祖，斩之。时文处茂犹在巴郡，修之
遣振武将军张季仁五百兵系处茂等。荆州刺史道
规又遣奋武将军原导之领千人受修之节度，修之
遣原导之与季仁俱进。时益州刺史鲍陋不肯进讨，
修之下都上表曰：“臣闻在生所以重生，实有生理可
保。臣之情地，生途已竭，所以未沦于泉壤，借命于朝
露者，以日月贞照，有兼映之辉，庶凭天威，诛夷仇逆。
自提戈西赴，备尝时难，遂使齐斧停柯，狡竖假息，诚
由经”路有暨，亦缘制不自已，抚影穷号，泣望西路。益
州刺史陋，始以四月二十九日达巴东，顿白帝，以俟
庙略。可乘之机宜践，投袂之会屡愆。臣虽效死寇庭，
而理绝救援，是以束骸载驰，诉冤象魏。昔宋害申舟，
楚庄有遗履之愤。况忘家殉国，鲜有臣门，节冠风霜，
人所矜悼。伍员不亏君义，而申包不忘国艰，俟会伫
锋，因时乃发。今臣庸逾在昔，未蒙宵迈之旗，是以仰
辰极以希照，眷西土以洒泪也。公私怀耻，仰望洪恩，
岂宜遂享名器，比肩人伍，求情既所不容，即实又非
所继。但以方仗威灵，要须综摄，乞解金紫宠私之荣，
赐以“鹰扬折冲”之号，臣之于国，理无虚请。自臣涉道，
情虑荒越，疹毒交缠，常虑“性命陨越，要当躬先士卒，
身驰贼庭，手斩凶丑，以摅莫大之衅。然后就死之日，
即化如归，阖门灵爽，岂不谢先帝于元宫。”高祖哀其
情事，乃命冠军将军刘敬宣率文处茂、时延祖诸军
伐蜀，军次黄虎，无功而退。谯纵由此送修之父伯及
中表丧，口累并得俱还。卢循逼京邑，修之服未除，起
为辅国将军，寻加宣城内史，戍姑孰。为循党阮赐所
攻，击破之。循走，刘毅还姑孰，修之领毅后军司马，坐
长置吏，仅免将军、内史官。毅西镇江陵，以为卫军司
马、辅国将军、南郡太守。修之虽为毅将佐，而深自结
高祖。高祖讨毅，先遣王镇恶袭江陵，修之与谘议参
军任集之等并力战，高祖宥之。时遣朱龄石伐蜀，修
之固求行，高祖虑修之至蜀，必多所诛残，土人既与
毛氏有嫌，亦当以死自固，故不许还都。除黄门侍郎，
复为右卫将军。修之不信鬼神，所至必焚除房庙。时
蒋山庙中有佳牛好马，修之并夺取之。高祖讨司马
休之，以为谘议参军，冠军将军，领南郡相。高祖将伐
羌，先遣修之复芍陂，起田数千顷。及至彭城，又使营
立府舍。转相国右司马，将军如故。时洛阳已平，即本
号为河南、河内二郡太守，行西州事，戍洛阳，修治城
垒。高祖既至，案行善之，赐衣服玩好，当时计直二千
万。先是，刘敬宣女嫁高祖，赐钱三百万，杂彩千匹，时
人并以为厚赐。王镇恶死，修之代为安西司马，将军
如故。值桂阳公义真已发长安，为佛佛卤所邀，军败，
修之与义真相失，走将免矣。始登一坂，坂甚高峻，右卫军人叛走，已上坂，尝为修之所罚者，以戟掷之，伤
额，因坠坂，遂为佛佛所擒。佛佛死，其子赫连昌为北
魏托跋焘所获，修之并没。初，修之在洛，敬事嵩高山
寇道士，道士为焘所信敬，营护之，故得不死，迁于平
城。修之尝为羊羹以荐魏尚书，尚书以为绝味，献之
于焘。焘大喜，以修之为太官令。稍被亲宠，遂为尚书、
光禄大夫、南郡公，太官令、尚书如故。其后朱修之没
卤，亦为焘所宠，修之相得甚欢。修之问南国当权者
为谁，朱修之答云“殷景仁。”修之笑曰：“吾昔在南，殷尚
幼少，我得归罪之日，便应巾韝到门”邪？经年不忍问
家消息，久之乃讯访，修之具答，并云贤子元矫，甚能
自处，为时人所称。修之悲不得言，直视良久，乃长叹
曰：“呜呼！自此一不复反。”初《荒人去来》，言修之劝诱焘
侵边，并教焘以中国礼制。太祖甚疑，责之。修之后得
还，具相申理，上意乃释。修之在魏，多畜妻妾，男女甚
多。元嘉二十三年，死于魏，时年七十二。元矫历宛陵、
江乘、溧阳令。